Gandia acollirà la segona fase del Campionat d'Espanya de Seleccions Autonòmiques Femenines Sub-16 i Sub-18
05 febrer 2018

## Gandia acollirà la segona fase del Campionat d'Espanya de Seleccions Autonòmiques Femenines Sub-16 i Sub-1805 febrer 2018Última actualització: 14 juliol 2025

![](../gestion/img/_AO_8762-copia.jpg)  
  

L'alcaldessa de Gandia, Diana Morant, juntament amb la regidora delegada d'Esports, Lydia Morant; el president de la Federació de Futbol de la Comunitat Valenciana, Vicente Muñoz; el coordinador de Seleccions de Futbol, Juan José Alfonso; i el director general de la UE Gandia, Santi Roca, han presentat aquesta vesprada en roda de premsa la segona fase dels Campionats d'Espanya de Seleccions Autonòmiques Femenines Sub-16 i Sub-18 en categories cadet i juvenil que tindrà lloc a l'estadi Guillermo Olagüe del 9 a l'11 de febrer.  
  
**Diana Morant** ha qualificat la iniciativa esportiva com a molt important per a la nostra ciutat, ja que Gandia no acollia un esdeveniment de futbol femení des de l'any 1996. L'alcaldessa ha volgut agrair tant a la Federació de Futbol de la Comunitat Valenciana com a la UE Gandia l'organització del campionat que posarà a la nostra ciutat en el punt de mira del futbol femení.  
  
"_Gandia exercirà de perfecta amfitriona atés que les futbolistes de les sis seleccions s'allotjaran aquests dies en un hotel de la nostra platja. Aproximadament seran 600 persones, entre futbolistes, tècnics i federatius. D'aquesta manera, tindran l'oportunitat de gaudir de la nostra ciutat i de conéixer l'oferta cultural, patrimonial, històrica i gastronòmica_" i afegia que "_és tot un honor que Gandia aculla aquest campionat no només pel que suposa en l'àmbit del foment de l'esport en la joventut, sinó també perquè és una manera immillorable de fer valdre el futbol femení i la igualtat_" va finalitzar l'alcaldessa.  
  
Per la seua banda, **Lydia Morant** ha destacat que "_Gandia és una ciutat amable on es poden realitzar tot tipus d'esdeveniments esportius de gran repercussió. Estem especialment satisfets pel fet que el campionat siga femení. És un treball que estem realitzant des del principi de legislatura i un repte que compartim amb la UE Gandia. Està clar que la repercussió del futbol masculí és més gran però creiem que amb aquest tipus de campionats conscienciem i potenciem l'abast del futbol femení_".  
  
**Vicente Muñoz**, va agrair al consistori i la UE Gandia les facilitats que han posat per albergar el campionat. "_Gandia és una ciutat de primer ordre en l'àmbit esportiu. És cert que feia anys que no organitzàvem un esdeveniment d'aquest nivell a la ciutat i esperem el públic responga. La Federació sempre tindrà en compte a Gandia, ja que les condicions esportives i hoteleres són òptimes. La ciutat necessita tenir protagonisme en el futbol i esperem que amb aquest campionat moltes xiquetes s'interessen per la pràctica d'aquest esport_".  
  
El coordinador de la Federació, **Juan José Alfonso** ha explicat que el futbol femení ha evolucionat positivament durant els últims temps. "_En els últims tres anys les fitxes federades han augmentat de manera considerable. Estem organitzant clínics pels municipis i els resultats són positius. Cada vegada són més els clubs que tenen les seues seccions femenines i això es nota en el nivell que té la nostra selecció autonòmica i la quantitat de jugadores que participen en la selecció Nacional_".  
  
Finalment, **Santi Roca**, ha destacat que "_quan vam plantejar la possibilitat d'acollir el campionat, tot van ser facilitats. Ens servirà per a fer valdre l'Estadi Guillermo Olagüe i les seues instal·lacions. Vull agrair a la regidora el suport que ens ha prestat i dir que tot el club està bolcat en l'organització. Només queda cridar a la gent perquè vaja a gaudir de jugadores d'un nivell extraordinari. El nostre compromís és seguir treballant per la igualtat en l'esport i esperem tindre una secció de futbol femení en breu_".